IMDC Ilolonga Amalunga Ayo Azancintisa Kukhetho
Amalunga alelibandla azancintisa kukhetho oluzayo ahlangene ngoLwesine eHarare efundiswa ngokutshiyeneyo okuphathelane lokhetho oluzayo
WASHINGTON DC — Ibandla leMDC elikhokhelwa nguMnu welshman Ncube liqhube umhlangano lamalunga alo azancintisa kukhetho lwedale ledale lephalamende endaweni ezitshiyeneyo zelizwe, ngoLwesine. Umhlangano lo uqhutshelwe eHarare njalo ubungowokufundisa amalunga la lama-election agents awo ngokutshiyeneyo okuphathelane lokuqhutshwa kokhetho. Ekhuluma emhlanganweni lo, uNcube ukhuthaze abazancintisa kukhetho laba ukuthi bazibuthe, balandele imilayo yebandla njalo bahloniphe ngitsho lalabo abangavumelani labo kwezombusazwe. NgoLwesihlanu lelibandla lizaqhuba umhlangano omkhulu eChikomba, Mashonaland East, lapho uNcube labanye bakhe abazakwethula uluhlu lwenhlelo abazazisebenzisa ukuthuthikisa impilo kazulu (manifesto) alubana bethe banqoba kukhetho. Mhlaka 20 khona lelibandla lizakwethula ugwalo lweziqondiso zalo i-policy document esigabeni seBinga. Isikhulumeli seMDC uMnu Nhlanhla Dube, yena ozancintisa edinga ukuba ngummeli weLobengula edale lephalamende uchasise okunengi ngomhlangano abawenzele esigodlweni. "Inhloso yomhlangani ngeyikufundisa lokufundiswa ukuthi kuyini okukhangelelwe ekhwethweni, umsebenzi ka-chief election agent lokuthi ama-agents asebenza njani," uDube utshele iStudio 7. Ekhuluma nge-manifesto yabo, uDube uthe insika yenhlelo zabo ngumbuso wezabelo, i-devolution, yona ekhona kusisekelo sombuso esitsha. "Imanifesto yethu ikuqakathekisa kakhulu njalo ikuphakamisa ikufaka ezingeni eliphezulu ukuzibusa kwezabelo, ikubeka ezingeni eliphezulu ngoba sikunanzelela ukuthi umnotho lokubalulwa kwayo bekuyinto enziwa endaweni eyodwa, iHarare," kutsho uDube. "Esizakwenza thina yikuthi sizafuqa ukuthi njengoba i-devolution sikhona kusisekelo esitsha, sizakwenza ukuthi izike, benelise abantu ngendawo-ngendawo lapho abakhona, ukwenza konke abakunxwaneleyo ukuthuthukisa indawo zabo."